ວ.ກ.ອອນໄລ - ວັນທີ 18 ມິຖຸນາ 2014, ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ໄດ້ເດີນທາງມາເຖິງຫວຽດນາມ ເພື່ອເຂົ້າຮ່ວມການພົບປະລະ ຫວ່າງສອງທ່ານປະທານ ຄະນະກຳມາທິການຊີ້ນຳການຮ່ວມມືສອງຝ່າຍ ຫວຽດນາມ - ຈີນ.
ຕອນແລງວັນທີ 18, ຢູ່ທີ່ສຳນັກງານສູນກາງພັກກອມມູນິດຫວຽດນາມ, ທ່ານເລຂາທິການໃຫຍ່ ຫງວຽນຝູຈ້ອງ ໄດ້ຕ້ອນຮັບ ແລະຊົນເຊີຍທ່ານຢາງ ເຄັ້ຍຈີ ທີ່ໄດ້ມາຢ້ຽມຢາມຫວຽດນາມ.
ທ່ານເລຂາທິການໃຫຍ່ຢັ້ງຢືນນະໂຍບາຍສະເໝີຕົ້ນສະເໝີປາຍຂອງພັກ ລັດ ແລະປະຊາຊົນຫວຽດນາມ ທີ່ຍາມໃດກໍ່ໃຫ້ຄວາມສຳຄັນ ແກ່ການພົວພັນມິດຕະພາບ ການຮ່ວມມືກັບຈີນ; ມີຄວາມປາຖະໜາດີຢາກປົກປັກຮັກສາ, ປັບປຸງສາຍພົວພັນຫວຽດນາມ - ຈີນ ແລະຍາມໃດກໍ່ພະຍາຍາມເຮັດໃຫ້ ການພົວພັນລະຫວ່າງສອງປະເທດຂະຫຍາຍຕົວຢ່າງສົດໃສ ໝັ້ນທ່ຽງ ເພື່ອຜົນປະໂຫຍດອັນພື້ນຖານ ແລະຍາວນານ ຂອງປະຊາຊົນສອງປະເທດ; ຕີລາຄາສູງບັນດາບາດກ້າວຂະຫຍາຍຕົວຢ່າງຕັ້ງໜ້າ ຂອງການພົວພັນຫວຽດນາມ - ຈີນ ໃນຊຸມປີມໍ່ໆມານີ້.
ທ່ານເລຂາທິການໃຫຍ່ເນັ້ນເຖິງລັກສະນະຄັບຂັນ ແລະການກະທົບຫຍໍ້ທໍ້ທີ່ສຸດ ຂອງການທີ່ຈີນຕິດຕັ້ງຮ້ານຂຸດເຈາະນ້ຳມັນ ໄຮ່ຢາງ - 981 (Haiyang Shiyou - 981) ຢູ່ໃນເຂດທະເລຂອງຫວຽດນາມ ແຕ່ຕົ້ນເດືອນພຶດສະພາມາຮອດດຽວນີ້ ຕໍ່ກັບສະພາບການພົວພັນຫວຽດນາມ - ຈີນ ແລະສະພາບການພາກພື້ນ.
ທ່ານເລຂາທິການໃຫຍ່ຢັ້ງຢືນຫຼັກໝັ້ນກ່ຽວກັບອຳນາດອະທິປະໄຕຂອງຫວຽດນາມ ຕໍ່ກັບບັນດາໝູ່ເກາະຫ່ວາງຊາ (Paracel Islands), ເຈື່ອງຊາ (Spratly Islands) ແລະທະເລຕາເວັນອອກ ແມ່ນບໍ່ປ່ຽນແປງ ແລະບໍ່ອາດປ່ຽນແປງໄດ້; ສະເໜີໃຫ້ຮີບປຶກສາຫາລືເພື່ອມີວິທີແກ້ໄຂ ໃຫ້ສະພາບການເປັນປົກກະຕິຄືນໃໝ່ໂດຍໄວ, ສ້າງປະຖົມປັດໄຈໃຫ້ແກ່ບັນດາວິທີແກ້ອັນພື້ນຖານ ແລະຍາວນານ ເພື່ອແກ້ໄຂບັນດາບັນຫາເທິງທະເລ, ເລີ່ມຈາກຜົນປະໂຫຍດມະຫາພາກລວມຂອງສອງປະເທດ, ບົນພື້ນຖານຂໍ້ຕົກລົງຕ່າງໆ ລະຫວ່າງການນຳຂັ້ນສູງສອງປະເທດ ແລະ ກົດໝາຍສາກົນ, ເປັນຕົ້ນແມ່ນສົນທິສັນຍາສະຫະປະຊາຊາດກ່ຽວກັບກົດໝາຍທະເລປີ 1982.
ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ໄດ້ສົ່ງຄຳຢ້ຽມຢາມຖາມຫາ ຂອງທ່ານເລຂາທິການໃຫຍ່ ປະທານປະເທດຈີນ ສີ ຈິ້ນຜິງ ມາຍັງທ່ານເລຂາທິການໃຫຍ່ ຫງວຽນຝູຈ້ອງ ແລະບັນດາການນຳອື່ນຂອງພັກ ແລະລັດຫວຽດນາມ; ຢັ້ງຢືນວ່າ ພັກ ລັດຖະບານຈີນ ໃຫ້ຄວາມສຳຄັນທີ່ສຸດແກ່ການພົວພັນກັບຫວຽດນາມ ແລະ ຍາມໃດກໍ່ຢາກຂະຫຍາຍສາຍພົວພັນອັນດີງາມ ເປັນປົກກະຕິຍາວນານກັບຫວຽດນາມ; ມຸ່ງຫວັງໃຫ້ສອງຝ່າຍສືບຕໍ່ປຶກສາຫາລືເພື່ອຫລຸດຜ່ອນຄວາມເຄັ່ງຕຶງ, ແກ້ໄຂບັນຫາເທິງທະເລ ເປັນຕົ້ນແມ່ນຕ້ອງສືບຕໍ່ໜ່ວງໜ່ຽວການເຄື່ອນໄຫວສັງສັນ ຮ່ວມມືໃນບັນດາຂົງເຂດ ລະຫວ່າງສອງປະເທດ, ພ້ອມກັນຕັ້ງໜ້າພະຍາຍາມຮັກສາສະພາບການພົວພັນຫວຽດນາມ - ຈີນ ໃຫ້ຂະຫຍາຍຕົວຢ່າງສົດໃສ ໝັ້ນທ່ຽງ.
ທ່ານນາຍົກລັດຖະມົນຕີ ຫງວຽນເຕິນຢຸງ ຕ້ອນຮັບ
ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ (ພາບ: TTXVN)
* ໃນວັນດຽວກັບ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ຕ້ອນຮັບທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ.
ໃນການຕ້ອນຮັບ, ທ່ານນາຍົກລັດຖະມົນຕີ ຫງວຽນເຕິນຢຸງ ຢັ້ງຢືນບົນພື້ນຖານແນວທາງການຕ່າງປະເທດສະເໝີຕົ້ນສະເໝີປາຍຂອງພັກ ລັດ ລັດຖະບານ ແລະປະຊາຊົນຫວຽດນາມ ທີ່ຍາມໃດກໍ່ຈາລຶກ ຮູ້ບຸນຄຸນຕໍ່ການສະໜັບສະໜູນ ຊ່ວຍເຫຼືອອັນໃຫຍ່ຫຼວງຂອງຈີນ, ຍາມໃດກໍ່ໃຫ້ຄວາມສຳຄັນແກ່ການຮັກສາ ເພີ່ມທະວີ ແລະ ຂະຫຍາຍສາຍພົວພັນຮ່ວມມືຮອບດ້ານ ສະເໝີພາບ ຕ່າງຝ່າຍຕ່າງມີຜົນປະໂຫຍດລະຫວ່າງຫວຽດນາມ - ຈີນ. ພິເສດແມ່ນ, ໃນການຢ້ຽມຢາມຫວຽດນາມຂອງທ່ານນາຍົກລັດຖະມົນຕີຈີນ ຫຼີ ເຄີ້ສຽງ ທ້າຍປີ 2013, ສອງຝ່າຍໄດ້ບັນລຸເຖິງຂໍ້ຕົກລົງອັນລະອຽດຕ່າງໆ ຫຼາຍຂໍ້ ແນໃສ່ຊຸກຍູ້ການພົວພັນລະຫວ່າງສອງປະເທດ ແລະໄດ້ເປັນເອກະພາບກັນສ້າງຕັ້ງ 3 ໜ່ວຍປະຕິບັດງານກ່ຽວກັບການຮ່ວມມືດ້ານໂຄງສ້າງພື້ນຖານ ການເງິນເງິນຕາ ແລະປຶກສາຫາລືການຮ່ວມມືເພື່ອພ້ອມກັນພັດທະນາເທິງທະເລ ໃນກອບຂອງຄະນະເຈລະຈາຂັ້ນລັດຖະບານ ກ່ຽວກັບຊາຍແດນແຜ່ນດິນລະຫວ່າງຫວຽດນາມ - ຈີນ. ພ້ອມກັນນັ້ນ, ການນຳຂັ້ນສູງສອງປະເທດກໍ່ໄດ້ເປັນເອກະພາບກັນວ່າ ໃນຂະບວນວິວັດການຊອກຫາວິທີແກ້ ອັນພື້ນຖານຍາວນານ ໃຫ້ແກ່ບັນຫາພິພາດເທິງທະເລນັ້ນ ສອງຝ່າຍຕ້ອງພ້ອມກັນກວດກາຄວບຄຸມສະພາບການ, ບໍ່ມີການກະທຳເປີດກວ້າງການພິພາດ, ຖ້າຫາກມີບັນຫາເກີດຂຶ້ນ ກໍ່ພ້ອມກັນແກ້ໄຂຢ່າງທັນການ ເໝາະສົມ, ບໍ່ປະໃຫ້ມັນສົ່ງຜົນກະທົບຫຍໍ້ທໍ້ເຖິງການຮ່ວມມືພັດທະນາລະຫວ່າງສອງປະເທດ.
ການທີ່ຈີນຕິດຕັ້ງຮ້ານຂຸດເຈາະນ້ຳມັນ-ແກ້ສ ໄຮ່ຢາງ 981 ເຂົ້າເລິກໃນເຂດທະເລຂອງຫວຽດນາມ, ທ່ານນາຍົກລັດຖະມົນຕີ ຫງວຽນເຕິນຢຸງ ເນັ້ນເຖິງຫຼັກໝັ້ນສະເໝີຕົ້ນສະເໝີປາຍຂອງຫວຽດນາມ ທີ່ໄດ້ສະເໜີຢູ່ໃນການພົບປະຂັ້ນຕ່າງໆ ຂອງສອງຝ່າຍໃນເວລາທີ່ຜ່ານມາ. ພ້ອມກັນນັ້ນ, ທ່ານນາຍົກລັດຖະມົນຕີ ຫງວຽນເຕິນຢຸງ ກໍ່ສະເໜີໃຫ້ສອງຝ່າຍຕ້ອງຄວບຄຸມສະພາບການ, ບໍ່ໃຫ້ເກີດມີການປະທະກັນ, ສືບຕໍ່ຮັກສາການພົບປະ ການເຈລະຈາເພື່ອແກ້ໄຂການພິພາດ ຄວາມຂັດຂ້ອງກັນໃນປັດຈຸບັນ. ຫວຽດນາມເດັດດ່ຽວຕໍ່ສູ້ປົກປັກຮັກສາອຳນາດອະທິປະໄຕຂອງຕົນດ້ວຍບັນດາມາດຕະການສັນຕິພາບ ສອດຄ່ອງກັບກົດໝາຍສາກົນ.
ກ່ຽວກັບຄວາມເຫັນຂອງທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ທີ່ກ່ຽວພັນເຖິງສະພາບຄວາມສະຫງົບປອດໄພຂອງບັນດາວິສາຫະກິດ ແລະພົນລະເມືອງຈີນຢູ່ຫວຽດນາມ, ທ່ານນາຍົກລັດຖະມົນຕີ ຫງວຽນເຕິນຢຸງ ຍົກໃຫ້ເຫັນແຈ້ງວ່າ: ຫວ່າງແລ້ວນີ້ ຢູ່ບາງທ້ອງຖິ່ນຂອງຫວຽດນາມ, ໂດຍສວຍໃຊ້ການເດີນຂະບວນຄັດຄ້ານຈີນຕິດຕັ້ງຮ້ານຂຸດເຈາະນ້ຳມັນຢ່າງຜິດກົດໝາຍ ໃນເຂດທະເລຂອງຫວຽດນາມ, ຜູ້ຄົນຈຳນວນໜຶ່ງໄດ້ມີການກະທຳລະເມີດກົດໝາຍ, ກໍ່ຄວາມເສຍຫາຍໃຫ້ແກ່ໂຮງງານວິສາຫະກິດຕ່າງປະເທດຈຳນວນໜຶ່ງ, ໃນນັ້ນມີວິສາຫະກິດຂອງຈີນ. ຢືນຢັນວ່າ ນີ້ແມ່ນເຫດການໜ້າເສຍດາຍ ທີ່ບໍ່ຄຶດວ່າມັນຈະເກີດຂຶ້ນ, ລັດຖະບານຫວຽດນາມໄດ້ສະກັດກັ້ນຢ່າງເດັດຂາດ, ເຮັດໃຫ້ສະພາບການເຂົ້າເປັນປົກກະຕິໂດຍໄວ, ກຳຈັດຢ່າງເຄັ່ງຄັດຕໍ່ພວກຜູ້ລະເມີດກົດໝາຍ ແລະມີມາດຕະການຕ່າງໆເພື່ອຊ່ວຍໜູນ ຊ່ວຍເຫຼືອຢ່າງທັນການ. ໝົດທຸກໂຮງງານວິສາຫະກິດໄດ້ກັບຄືນສູ່ການຜະລິດທຸລະກິດຕາມທຳມະດາ.
ເລິ່ມຈາກຜົນປະໂຫຍດລວມຂອງສອງປະເທດ, ທ່ານນາຍົກລັດຖະມົນຕີ ຫງວຽນເຕິນຢຸງ ສະເໜີໃຫ້ສອງຝ່າຍສືບຕໍ່ໜ່ວງໜ່ຽວຮັກສາ ບັນດາກົນໄກຮ່ວມມືທີ່ມີຢູ່ໃນຂົງເຂດຕ່າງໆ. ຈັດຕັ້ງໂດຍໄວການປະຊຸມຄັ້ງທີ 7 ຄະນະກຳມາທິການຊີ້ນຳການຮ່ວມມືສອງຝ່າຍ ເພື່ອປຶກສາຫາລືແລກປ່ຽນມາດຕະການອັນລະອຽດ ແນໃສ່ຊຸກຍູ້ການຮ່ວມມືລະຫວ່າງສອງປະເທດ, ເປັນຕົ້ນແມ່ນໃນບັນດາຂົງເຂດເສດຖະກິດ ການຄ້າ ການລົງທຶນ ການທ່ອງທ່ຽວ...
ໃນການຕ້ອນຮັບ, ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ໄດ້ແຈ້ງໃຫ້ທ່ານນາຍົກລັດຖະມົນຕີຫງວຽນເຕິນຢຸງ ຊາບກ່ຽວກັບຜົນສຳເລັດຂອງການພົບປະປຶກສາຫາລືກັບທ່ານຮອງນາຍົກລັດຖະມົນຕີ ລັດຖະມົນຕີວ່າການກະຊວງການຕ່າງປະເທດ ຟ້າມບິ່ງມິງ. ຢັ້ງຢືນວ່າ ພັກ ລັດຖະບານ ແລະປະຊາຊົນຈີນ ຖືເປັນສຳຄັນ ແລະບໍ່ມີເວລາໃດປ່ຽນແປງຫຼັກນຳມິດຕະພາບໃນການພົວພັນກັບຫວຽດນາມ. ກ່ຽວກັບບັນຫາພິພາດເທິງທະເລ, ທ່ານຢາງ ເຄັ້ຍຈີ ຍົກໃຫ້ເຫັນຄືນໃໝ່ເຖິງຫຼັກໝັ້ນຂອງຈີນ, ພ້ອມກັນນັ້ນກໍ່ສະແດງຄວາມເຫັນດີເປັນເອກະພາບໃຫ້ສອງຝ່າຍສືບຕໍ່ບັນດາຊ່ອງສາຍພົບປະ ປຶກສາຫາລືສອງຝ່າຍ ເພື່ອແກ້ໄຂສະພາບການເຄັ່ງຕືງໃນປັດຈຸບັນ ແລະພ້ອມກັນຊຸກຍູ້ບັນດາຂົງເຂດຮ່ວມມືທີ່ມີຢູ່ໃນປັດຈຸບັນລະຫວ່າງສອງປະເທດ.
ທ່ານຮອງນາຍົກລັດຖະມົນຕີ ລັດຖະມົນຕີວ່າການກະຊວງການຕ່າງປະເທດ ຟ້າມບິ່ງມິງ
ຕ້ອນຮັບທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ (ພາບ: TTXVN)
* ໃນການພົບປະລະຫວ່າງສອງທ່ານປະທານຄະນະກຳມາທິການຊີ້ນຳການຮ່ວມມືສອງຝ່າຍ ຫວຽດນາມ - ຈີນ, ທ່ານຮອງນາຍົກລັດຖະມົນຕີ ຟ້າມບິ່ງມິງ ຢັ້ງຢືນວ່າ ໃນຊຸມປີທີ່ຜ່ານມາ, ດ້ວຍຄວາມມານະພະຍາຍາມຂອງສອງຝ່າຍ, ການພົວພັນຄູ່ຮ່ວມຍຸດທະສາດຮອບດ້ານລະຫວ່າງຫວຽດນາມ - ຈີນ ໄດ້ມີບາດກ້າວຂະຫຍາຍຕົວຢ່າງກວ້າງຂວາງເລິກເຊິ່ງ. ແຕ່ວ່າ, ໃນສະພາບການທີ່ການພົວພັນສອງປະເທດພວມຂະຫຍາຍຕົວຢ່າງດີງານນັ້ນ, ການທີ່ຈີນຕິດຕັ້ງຮ້ານຂຸດເຈາະນ້ຳມັນ ໄຮ່ຢາງ - 981 (Haiyang Shiyou - 981) ເຂົ້າເລິກໃນເຂດເສດຖະກິດຈຳເພາະ ແລະໄຫຼ່ທະວີບຂອງຫວຽດນາມ ເປັນການລະເມີດກົດໝາຍສາກົນ ສົນທິສັນຍາສະຫະປະຊາຊາດກ່ຽວກັບກົດໝາຍທະເລປີ 1982, ນາບຂູ່ຄວາມສະຫງົບ ຄວາມປອດໄພໃນການເດີນເຮືອທະເລ ແລະສັນຕິພາບ ສະຖຽນລະພາບຂອງພາກພື້ນ, ເປັນຜົນເສຍຫາຍໃຫ້ແກ່ມະໂນຄະຕິຂອງປະຊາຊົນຫວຽດນາມ ແລະກະທົບຫຍໍ້ທໍ້ເຖິງການພົວພັນຮ່ວມມືລະຫວ່າງສອງປະເທດ.
ທ່ານຮອງນາຍົກລັດຖະມົນຕີ ຟ້າມບິ່ງມິງ ຮຽກຮ້ອງໃຫ້ຈີນຖອນຮ້ານຂຸດເຈາະນ້ຳມັນ ແລະ ກ່ຳປັ່ນອອກຈາກເຂດທະເລຂອງຫວຽດນາມ, ຄວບຄຸມສະພາບການບໍ່ໃຫ້ເກີດການປະທະກັນ, ເຈລະຈາແກ້ໄຂສະພາບການເຄັ່ງຕຶງປັດຈຸບັນ ກໍ່ຄືແກ້ໄຂຄວາມຜິດຂ້ອງຕ້ອງຖຽງອື່ນລະຫວ່າງສອງປະເທດ ບົນພື້ນຖານກົດໝານສາກົນ, ສົນທິສັນຍາສະຫະປະຊາຊາດກ່ຽວກັບກົດໝາຍທະເລປີ 1982.
ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ເຫັນດີເປັນເອກະພາບວ່າ ສອງຝ່າຍຕ້ອງຮີບເຮັດໃຫ້ສະພາບການເທິງທະເລ ເປັນປົກກະຕິໂດຍໄວ, ອົດທົນອົດກັ້ນບໍ່ໃຫ້ເກີດມີການປະທະກັນ, ບໍ່ປະໃຫ້ການພົວພັນສອງປະເທດປ່ຽນແປງໄປໃນທາງບໍ່ດີ, ພ້ອມກັນຕັ້ງໜ້າພະຍາຍາມຊຸກຍູ້ການຮ່ວມມືດ້ານຕ່າງໆ ລະຫວ່າງສອງປະເທດ ໃຫ້ມີບາດກ້າວຂະຫຍາຍຕົວຢ່າງກວ້າງຂວາງເລິກເຊິ່ງ ແລະ ມີເນື້ອແທ້ກວ່າອີກ.
ສອງຝ່າຍຢັ້ງຢືນສືບຕໍ່ໜ່ວງໜ່ຽວຮັກສາບັນດາກົນໄກແລກປ່ຽນ ຮ່ວມມືລະຫວ່າງບັນດາກະຊວງ ຂະແໜງການ ທ້ອງຖິ່ນຂອງສອງປະເທດ, ຜັນຂະຫຍາຍຢ່າງມີປະສິດທິຜົນ ໂຄງການດຳເນີນງານຜັນຂະຫຍາຍການພົວພັນຄູ່ຮ່ວມຍຸດທະສາດຮອບດ້ານຫວຽດນາມ - ຈີນ ແລະຈັດຕັ້ງກອງປະຊຸມຄັ້ງທີ 7 ຄະນະກຳມາທິການຊີ້ນຳການຮ່ວມມືສອງຝ່າຍ./.
ສັງລວມໂດຍ ນຂ